# *PROJEKTS*

**LATVIJAS REPUBLIKAS MINISTRU KABINETS**

**2016.gada Noteikumi Nr. Rīgā (prot. Nr. .§)**

**Noteikumi par līdzekļiem atkritumu poligonu apsaimniekošanai pēc to slēgšanas**

Izdoti saskaņā ar

Atkritumu apsaimniekošanas likuma

41.panta pirmo2 un trešo daļu

1. **Vispārīgie jautājumi**

1. Noteikumi nosaka kārtību, kādā:

1.1. nosakāmas sadzīves vai bīstamo atkritumu poligona (turpmāk – poligons) vai tā daļas slēgšanas un rekultivācijas izmaksas un slēgta poligona vai tā daļas monitoringa un uzturēšanas izmaksas;

1.2. pašvaldība, kuras administratīvajā teritorijā atrodas sadzīves atkritumu poligons, vai Vides aizsardzības un reģionālās attīstības ministrija (turpmāk – ministrija) uzrauga un kontrolē poligona slēgšanas kontā Valsts kasē ieskaitāmo līdzekļu iemaksas un izmaksas pēc poligona vai tā daļas slēgšanas;

1.3. poligona īpašnieks vai apsaimniekotājs vai valsts vai pašvaldības iestāde (turpmāk – apsaimniekotājs) saņem poligona slēgšanas kontā Valsts kasē uzkrātos līdzekļus poligona vai tā daļas slēgšanas, rekultivācijas un slēgta poligona vai tā daļas monitoringa un uzturēšanas izmaksu segšanai.

2. Poligona slēgšanas kontu Valsts kasē atsevišķi katram sadzīves atkritumu poligonam 1 mēneša laikā pēc šo noteikumu stāšanās spēkā atver tā pašvaldība, kuras teritorijā atrodas konkrētais sadzīves atkritumu poligons, (turpmāk – attiecīgā pašvaldība) vai ministrija, bīstamo atkritumu poligona gadījumā, un informē par to poligona apsaimniekotāju.

3. Poligona apsaimniekotājs veic poligona vai tā daļas slēgšanas un rekultivācijas un slēgta poligona vai tā daļas monitoringa un uzturēšanas izmaksu segšanai paredzētās iemaksas (turpmāk – iemaksas) šo noteikumu 2.punktā minētajā kontā Valsts kasē.

**II. Poligona vai tā daļas slēgšanas un rekultivācijas un slēgta poligona vai tā daļas monitoringa un uzturēšanas izmaksu noteikšana un iemaksu aprēķināšana**

4. Poligona vai tā daļas slēgšanas un rekultivācijas un slēgta poligona vai tā daļas uzturēšanas izmaksas veido:

4.1. izmaksas, kas saistītas ar poligona vai tā daļas rekultivācijas projekta un būvprojektēšanas uzsākšanai nepieciešamo dokumentu izstrādi, kas noteikti normatīvajos aktos par poligonu apsaimniekošanu;

4.2. rekultivācijas seguma izbūvesizmaksas;

4.3. izmaksas, kas saistītas ar teritorijas uzturēšanu, tai skaitā atbilstības ugunsdrošības prasībām nodrošināšanu, apauguma noņemšanu, rekultivētās poligona vai tā daļas krātuves virskārtas izolējošā seguma uzturēšanu atbilstošā stāvoklī;

4.4. poligona gāzu savākšanas sistēmas uzturēšanas izmaksas, kas tiek samazinātas par gūtajiem ienākumiem no poligona gāzu izmantošanas;

4.5. infiltrāta savākšanas sistēmas uzturēšanas izmaksas;

4.6. infiltrāta savākšanas, uzkrāšanas, priekšattīrīšanas, noglabāšanas un izvešanas izmaksas;

4.7. teritorijas apsardzes izmaksas;

4.8. poligona darbības vajadzībām uzcelto ēku un citu būvju nojaukšanas izmaksas;

4.9. potenciālā piesārņojuma, kas radies nenovēršamu apstākļu rezultātā vai konstatēts ar monitoringa datiem, apsaimniekošanas izmaksas;

4.10. administratīvās izmaksas.

5. Ja poligons tiek slēgts pa daļām, 4.1.-4.3. apakšpunktos minētās izmaksas aprēķina par to poligona daļu, ko nākamo plānots slēgt, bet 4.4. - 4.10.apakšpunktā minētās izmaksas ieskaita pēdējās poligona daļas slēgšanas un rekultivācijas un slēgta poligona uzturēšanas izmaksās. Izmaksas, kas rodas šajos apakšpunktos minētajās pozīcijās pirms poligona vai tā daļas slēgšanas, ieskaita ar poligona vai tā daļas slēgšanu nesaistītajās izmaksās.

6. Sadzīves atkritumu poligona vai tā daļas slēgšanas un rekultivācijas izmaksas rēķina, par pamatu izmantojot aprēķina brīdī pēdējo divu valstī realizēto sadzīves atkritumu poligonu vai to daļu slēgšanas un rekultivācijas darbu izmaksas un veicot šo izmaksu korekciju atbilstoši konkrētajā poligonā vai tā daļā plānotajām slēgšanas un rekultivācijas darbībām pēc līdzīgu darbību izmaksu novērtējuma. Sadzīves atkritumu poligonu apsaimniekotājiem aprēķina vajadzībām un Sabiedrisko pakalpojumu regulēšanas komisijai informācija par pēdējo divu valstī realizēto sadzīves atkritumu poligonu vai to daļu slēgšanas un rekultivācijas darbu izmaksām pa šo noteikumu 4.punktā minētajām izmaksu pozīcijām ir pieejama Valsts vides dienestā. Valsts vides dienests minēto informāciju sniedz piecu darbdienu laikā pēc pieprasījuma saņemšanas. Atbilstošās izmaksu pozīcijas, kuras nav iekļautas Valsts vides dienestā iesniegtajā informācijā, sadzīves atkritumu poligona apsaimniekotājs rēķina, balstoties uz līdzīgu darbību izmaksu novērtējumu. Bīstamo atkritumu poligona apsaimniekotājs poligona vai tā daļas slēgšanas un rekultivācijas izmaksas rēķina, balstoties uz līdzīgu darbību izmaksu novērtējumu.

7. Slēgta poligona vai tā daļas uzturēšanas izmaksas rēķina, balstoties uz poligona darbības laikā īstenotu līdzīgu darbību izmaksu novērtējumu.

8. Slēgta poligona vai tā daļas monitoringa izmaksas veido monitoringa iekārtu ierīkošanas un uzturēšanas izmaksas 30 gadu garumā, monitoringa veikšanas izmaksas 30 gadu garumā un monitoringa urbumu likvidācijas izmaksas. Šīs izmaksas aprēķina, par pamatu izmantojot poligona darbības laikā veiktā monitoringa un ar to saistīto izmaksu apmēru gadā.

9. Izmaksu aprēķina vajadzībām izmanto poligona vai tā daļas maksimālo paredzēto platību un ietilpību. Iemaksu apmēru par tonnu aprēķina, kopējās poligona vai tā daļas slēgšanas un rekultivācijas un slēgta poligona vai tā daļas monitoringa un uzturēšanas izmaksas, no kurām atņemtas iepriekšējos periodos uzkrātās iemaksas, kas vēl nav iztērētas minētajiem mērķiem, dalot attiecīgi ar atlikušo poligona vai tā daļas ietilpību tonnās. Atlikusī poligona vai tā daļas ietilpība tonnās tiek noteikta pēc pēdējās uzmērīšanas datiem pirms iemaksu aprēķina.

10. Ceturkšņa iemaksas atbilstoši poligonā vai tā daļā apglabāto atkritumu daudzumam konkrētajā ceturksnī veic līdz ceturksnim sekojošā mēneša 15.datumam.

11. Sadzīves atkritumu poligona apsaimniekotājs informē Sabiedrisko pakalpojumu regulēšanas komisiju un attiecīgo pašvaldību par veikto aprēķinu un iemaksu apmēru par tonnu. Bīstamo atkritumu poligona apsaimniekotājs informē ministriju par veikto aprēķinu un iemaksu apmēru par tonnu.

12. Ja mainās iemaksas apmērs, kas ietekmē tarifu par sadzīves atkritumu apglabāšanu poligonā, sadzīves atkritumu poligona apsaimniekotājs normatīvajos aktos noteiktajā kārtībā iesniedz Sabiedrisko pakalpojumu regulēšanas komisijai apstiprināšanai tarifu projektu par sadzīves atkritumu apglabāšanu poligonā.

**III. Poligona slēgšanas kontā Valsts kasē ieskaitīto līdzekļu uzkrāšanas uzraudzība**

13. Poligona apsaimniekotājs katru gadu līdz nākamā gada 1.martam informē attiecīgo pašvaldību vai ministriju par iepriekšējā gadā apglabāto atkritumu daudzumu.

14. Attiecīgā pašvaldība vai ministrija uzrauga veikto iemaksu apmēru. Gadījumā, kad konstatēta neatbilstība starp apglabāto atkritumu daudzumu un veiktajām iemaksām, attiecīgā pašvaldība ar domes lēmumu vai ministrija ar ministra rīkojumu uzdod poligona apsaimniekotājam iemaksāt trūkstošo summu kontā Valsts kasē mēneša laikā no pieņemtā lēmuma vai izdotā rīkojuma.

**IV. Poligona slēgšanas kontā Valsts kasē ieskaitīto līdzekļu izlietošanas uzraudzība**

15. Attiecīgā pašvaldība poligona slēgšanas kontā Valsts kasē uzkrātos līdzekļus pārskaita poligona apsaimniekotājam, kas veic poligona vai tā daļas slēgšanu un rekultivāciju un slēgta poligona vai tā daļas monitoringu un uzturēšanu un ar kuru attiecīgai pašvaldībai ir noslēgts līgums par šo darbu veikšanu, atbilstoši attiecīgajā pašvaldībā iesniegtajam izdevumu grafikam pēc tam, kad Valsts vides dienesta reģionālā vides pārvalde ir pieņēmusi lēmumu par poligona vai tā daļas slēgšanu un izsniegusi tehniskos noteikumus poligona vai tā daļas slēgšanai un rekultivācijai. Ministrija poligona slēgšanas kontā Valsts kasē uzkrātos līdzekļus pārskaita bīstamo atkritumu poligona apsaimniekotājam, kas ir tiesīgs veikt poligona vai tā daļas slēgšanu un rekultivāciju un slēgta poligona vai tā daļas monitoringu un uzturēšanu, atbilstoši ministrijā iesniegtajam izdevumu grafikam pēc tam, kad Valsts vides dienesta reģionālā vides pārvalde ir pieņēmusi lēmumu par poligona vai tā daļas slēgšanu un izsniegusi tehniskos noteikumus poligona vai tā daļas slēgšanai un rekultivācijai.

16. Pēc poligona vai tā daļas slēgšanas poligona apsaimniekotājs katru gadu līdz 1.maijam nosūta attiecīgajai pašvaldībai vai ministrijai informāciju par kalendāra gada laikā:

16.1. veiktajām poligona vai tā daļas slēgšanas darbībām un ar tām saistītajām izmaksām;

16.2. veiktajiem rekultivācijas vai uzturēšanas darbiem un ar tiem saistītajām izmaksām;

16.3. veiktajiem monitoringa pasākumiem un ar tiem saistītajām izmaksām.

17. Attiecīgā pašvaldība vai ministrija izvērtē šo noteikumu 16.punktā minēto izmaksu atbilstību veiktajiem darbiem un neatbilstību gadījumā rīkojas atbilstoši Publiskas personas finanšu līdzekļu un mantas izšķērdēšanas novēršanas likumā vai līgumā ar poligona apsaimniekotāju noteiktajam.

**V. Noslēguma jautājumi**

18. Līdz brīdim, kad Valsts vides dienestā ir pieejama informācija par divu poligonu vai to daļu slēgšanas un rekultivācijas darbu izmaksām, šo noteikumu 6.punktā minētos poligonu vai to daļu slēgšanas un rekultivācijas izmaksu aprēķinus veic, balstoties tikai uz līdzīgu darbību izmaksu novērtējumu.

19. Līdzekļus, kas uzkrāti pirms šo noteikumu spēkā stāšanās, poligona apsaimniekotājs ieskaita attiecīgās pašvaldības vai ministrijaspoligona slēgšanas kontā Valsts kasē trīs mēnešu laikā pēc tā atvēršanas.

20. Gadījumos, kad uzkrātie līdzekļi nav pietiekami sadzīves atkritumu poligona vai tā daļas slēgšanas un rekultivācijas un slēgta poligona vai tā daļas monitoringa un uzturēšanas darbību veikšanai, trūkstošos līdzekļus nodrošina attiecīgā pašvaldība, tai skaitā no dabas resursu nodokļa maksājumiem, kas ieskaitīti attiecīgās pašvaldības vides aizsardzības speciālajā budžetā. Bīstamo atkritumu poligona gadījumā trūkstošos līdzekļus nodrošina ministrija piešķirto valsts budžeta līdzekļu ietvaros.

21. Uzkrātos līdzekļus, kas pēc poligona slēgšanas un rekultivācijas un slēgta poligona monitoringa un uzturēšanas darbību pabeigšanas nav izlietoti, ieskaita attiecīgās pašvaldības vides aizsardzības speciālajā budžetā. Bīstamo atkritumu poligona gadījumā neizlietotos līdzekļus ieskaita valsts pamatbudžetā.

## Ministru prezidente L.Straujuma

Vides aizsardzības un

reģionālās attīstības ministrs K.Gerhards

**Iesniedzējs:**

vides aizsardzības un

reģionālās attīstības ministrs K.Gerhards

**Vīza:**

valsts sekretāra p.i.

valsts sekretāra vietniece E.Turka

04.02.2016. 16:18

1332

M.Šinke

67026490

[madara.sinke@varam.gov.lv](mailto:madara.sinke@varam.gov.lv)